‘দীপ জ্বেলে যাই’ ধারাবাহিক শুরু হয়েছিল দুই সুন্দরীকে নিয়ে। একদিকে নায়িকা দিয়া ওরফে নবনীতা দাস আর অন্যদিকে খলনায়িকা তৃণা। শুরুতে অবশ্য আর্যর প্রেমে মগ্ন একটি চরিত্র ছিল তৃণা। কিন্তু আর্যর সঙ্গে দিয়ার বিয়েটা ঠিক সে মেনে নিতে পারেনি। তার পর থেকেই তৃণা হয়ে উঠেছিল ধারাবাহিকের প্রধান খলচরিত্র। চরিত্রের নেগেটিভ শেডস সত্ত্বেও তৃণার চরিত্রে সুন্দরী মডেল মৌমিতা চক্রবর্তীকে ভাল লেগেছিল বাংলা ধারাবাহিকের দর্শকদের।  

কিছুদিন ওই ধারাবাহিকে কাজ করার পরে অভিনয় ছেড়ে দিতে বাধ্য হয়েছিলেন মৌমিতা। গত বছরের মাঝামাঝি সময়ে তাঁর ওপেন হার্ট সার্জারি হয়। এবেলা ওয়েবসাইটকে জানিয়েছিলেন যে আগামী বছর ফেব্রুয়ারিতে বিয়ে, তার পরেই আবার অভিনয় জগতে ফিরবেন তিনি। গত শনিবার মৌমিতা বিয়ে করলেন তাঁর বহু বছরের বয়ফ্রেন্ড প্রীতম বন্দ্যোপাধ্যায়কে। প্রীতম পেশায় আইটি কনসালটেন্ট।  

সুন্দরী তো বটেই, কনের সাজে আরও অপূর্ব সুন্দরী হয়ে উঠলেন মৌমিতা। সোশ্যাল মিডিয়ায় বিয়ের ছবি শেয়ার করে লিখেছেন ‘এন্ড অফ দ্য ওয়েটিং অফ থারটিন ইয়ারস টু বি হিজ ব্রাইড’। ১৩ বছর ধরে দু’জন দু’জনের জন্য অপেক্ষা করেছেন। একে অপরের কঠিন সময়ে পাশে থেকেছেন। বোঝা যায়, সম্পর্কটা কতটা মজবুত।  

আরও পড়ুন
কোথায় গেলেন ‘দীপ জ্বেলে যাই’-এর প্রথম তৃণা? এখন কী করছেন তিনি
দিবাকর বন্দ্যোপাধ্যায়ের ‘ব্যোমকেশ বক্সী’ ছবিতে সুশান্ত সিংহ রাজপুতের বিপরীতে মৌমিতার ক্যামিও নজর কেড়েছিল দর্শকদের। তবে তার অনেক আগে থেকেই টেলি-কমার্শিয়ালের পরিচিত মুখ তিনি। আশা করা যায়, হনিমুন সেরে খুব তাড়াতাড়িই এবার অভিনয়ে ফিরবেন মৌমিতা। মৌমিতা ও প্রীতমের জন্য রইল এবেলা ওয়েবসাইটের পক্ষ থেকে অনেক অনেক শুভেচ্ছা।